Diari Oficial de la Generalitat Valenciana


Sumari del DOGV 9801, del 04-03-2024 (2024/1812)

ORDE 1/2024, de 22 de febrer de 2024 de la Conselleria de Medi Ambient, Aigua, Infraestructures i Territori, per la qual es modifica l'Orde 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes a ajuntaments per a l'execució d'actuacions previstes en els Plans d'Acció per al Clima i l'Energia Sostenible (PACES).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9801

Data del DOGV
:   04-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1812


Data del document
:   22-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Ordre

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori

ORDE 1/2024, de 22 de febrer de 2024 de la Conselleria de Medi Ambient, Aigua, Infraestructures i Territori, per la qual es modifica l'Orde 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes a ajuntaments per a l'execució d'actuacions previstes en els Plans d'Acció per al Clima i l'Energia Sostenible (PACES). [2024/1812]  
Per Orde 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, es van aprovar les bases reguladores per a la concessió d'ajudes a ajuntaments per a l'execució d'actuacions previstes en els plans d'Acció per al Clima i l'Energia Sostenible (PACES) [DOGV 9456, 25.10.2022].  
A l'empara de l'esmentada Orde 16/2022 es van convocar, per a l'exercici 2023, les ajudes següents:  
- Ajudes per a l'execució d'actuacions de mitigació i adaptació previstes en els plans d'Acció per al Clima i l'Energia Sostenible (PACES) dels municipis de la Comunitat Valenciana, adherits al Pacte de les alcaldies pel clima i l'energia, mitjançant la Resolució de 27 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica.  
- Ajudes per a l'elaboració o actualització dels plans d'Acció per al Clima i l'Energia Sostenible (PACES) dels municipis de la Comunitat Valenciana, adherits al Pacte de les alcaldies pel clima i l'energia, mitjançant la Resolució de 24 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica.  
Com a resultat de la tramitació d'estes convocatòries i després de l'experiència de la seua gestió, s'han evidenciat algunes qüestions que convé millorar i perfeccionar en les bases que regulen estes subvencions. Per això, s'han introduït una sèrie de modificacions dirigides a millorar la redacció i la comprensió de la norma, així com la inclusió de nous criteris de valoració i selecció a l'empara del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
En síntesi, s'introduïxen, entre d'altres, les modificacions següents: es limita el nombre màxim d'actuacions que es poden presentar en la sol·licitud; s'introduïx l'obligatorietat de la inclusió de la clàusula de responsabilitat social en els plecs dels contractes que duga a terme l'entitat beneficiària; es modifiquen els criteris de valoració, de manera que s'establixen nous límits per nombre d'habitants del municipi, en favor d'aquells amb menys de 20.000 habitants; s'inclou l'exigència d'un càlcul numèric justificat del percentatge de reducció de petjada de carboni o del compromís de reducció i una millor definició del contingut de les memòries o projectes per a valorar-ne la viabilitat tècnica.  
  
Finalment, i d'acord amb el que es disposa en l'esmentat Decret 118/2022 i en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, s'establix un nou criteri d'ordenació en cas d'empat en la valoració de les sol·licituds, sobre la base del percentatge de persones amb discapacitat que formen part de la plantilla de l'entitat.  
En la tramitació d'esta disposició s'han respectat els principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a un objectiu d'interés general, com és la millora dels procediments de sol·licitud, gestió i pagament de les subvencions per a plans d'acció i actuacions que contribuïsquen a la reducció d'emissions de gasos d'efecte d'hivernacle o l'increment de les absorcions (mitigació) i a l'adaptació als impactes que el canvi climàtic està provocant i es preveu que succeïsquen.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius perseguits.  
  
El principi de seguretat jurídica també es complix, atés que la norma s'ha elaborat de manera coherent amb la resta de l'ordenament jurídic, estatal i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma, ha quedat garantit el principi de transparència, de conformitat amb el que s'establix en els articles 14 i 16 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, mitjançant la publicació de l'anunci de consulta pública prèvia del projecte d'orde en el portal de participació de la Generalitat, https://gvaparticipa.gva.es, establit en l'apartat primer de l'article 133 de la Llei 39/2015, i mitjançant la publicació en el DOGV de l'anunci del tràmit d'informació pública, amb la finalitat de donar publicitat a la tramitació de l'esmentat projecte de disposició.  
Així mateix, s'han seguit les regles de procediment per a l'elaboració dels reglaments autonòmics que conté l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries, ni més consum dels recursos públics.  
En aplicació del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions que es regulen en esta orde no estan subjectes a l'article 107.1 del Tractat de funcionament de la Unió Europea, ja que les entitats beneficiàries no porten a cap activitats que suposen un avantatge econòmic que falsege la competència, ni estan destinades a un mercat determinat i a la consecució d'un benefici.  
Com a expressió del principi de planificació normativa en l'àmbit de les subvencions, estes bases, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 8.1 de la Llei 38/2003, de 17 de novembre, general de subvencions, s'integren en el Pla estratègic de subvencions 2021-2023, de la Conselleria d'Agricultura, Desenvolupament Rural, Emergència Climàtica i Transició Ecològica, aprovat per la Resolució de 16 de juny de 2021, de la consellera (DOGV, 23.06.2021), els objectius operatius de la qual, dins de l'estratègia de lluita contra el canvi climàtic, aniran dirigits a l'execució d'actuacions d'adaptació i mitigació per part dels ajuntaments de la Comunitat Valenciana, així com a les bones pràctiques ambientals.  
  
Per tot això, d'acord amb el que s'establix en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb la Llei 38/2003, de 17 de novembre, general de subvencions, i fent ús de les atribucions conferides per l'article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, amb informe previ preceptiu de l'Advocacia de la Generalitat i de la Intervenció Delegada,  
  
  
ORDENE  
  
Article únic. Modificació de l'Orde 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es van aprovar les bases reguladores per a la concessió d'ajudes a ajuntaments per a l'execució d'actuacions previstes en els plans d'Acció per al Clima i l'Energia Sostenible (PACES).  
S'aprova la modificació de l'esmentada Orde 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, mitjançant la modificació, l'addició o la supressió dels següents apartats i preceptes, que queden redactats conforme a l'annex únic d'esta orde:  
- Base primera: Objecte de l'ajuda. Es modifica l'apartat 3.  
- Base segona: Entitats beneficiàries i requisits. Es modifiquen els apartats a), b), c), d) i e) del punt 2.  
- Base quarta: Despeses subvencionables. Es modifica el punt 3.  
- Base quinta: Subcontractació. S'hi afig el punt 3.  
- Base sexta: Import subvencionable i finançament. Es modifiquen els punts 1, 2 i 3 i s'hi afig el punt 5.  
- Base desena: Criteris de valoració. Es modifiquen els punts 2 i 3 i s'hi afigen els punts 4, 5, 6 i 7.  
- Base onzena: Resolució de concessió. Es modifica la seua denominació i el punt 3.  
- Base tretzena: Termini d'execució de les actuacions. Es modifica un termini.  
- Base catorzena: Justificació i control de les actuacions. Es fa una nova distribució del contingut dels apartats del punt 1, que queda integrat en els apartats a), b), c), i d), i se suprimixen l'apartat e) i el f). Es modifiquen els punts 2, 3 i 4 i s'hi afigen els punts 5 i 6.  
- Base quinzena: Pagament. Es modifica el punt 2 i s'amplia la redacció del punt 4 en referència a la Llei 8/2010, de règim local de la Comunitat Valenciana.  
- Base setzena: Modificació de la resolució de concessió. Es modifica la seua denominació i el punt 1.  
- Base dessetena: Reintegrament o pèrdua del dret al cobrament de la subvenció. Es modifica el contingut del punt 4 i s'hi afig el punt 5.  
  
  
  
DISPOSICIÓ DEROGATÒRIA  
  
Única  
Queden derogades totes les disposicions de rang igual o inferior que s'oposen al que es disposa en esta orde.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i el desplegament posterior d'esta orde no podran tindre incidència pressupostària, sense perjuí de les possibles convocatòries que puguen resoldre's d'acord amb la consignació pressupostària que s'establisca en l'exercici corresponent.  
  
  
DISPOSICIÓ TRANSITÒRIA  
  
Única. Efectes de l'orde sobre els procediments ja iniciats  
Als procediments de concessió de subvencions iniciats amb anterioritat a la publicació i l'entrada en vigor de la nova orde, els serà aplicable l'Orde 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es van aprovar les bases reguladores per a la concessió d'ajudes a ajuntaments per a l'execució d'actuacions previstes en els plans d'Acció per al Clima i l'Energia Sostenible (PACES).  
  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Generalitat Valenciana.  
  
  
  
ANNEX  
Text íntegre de les bases reguladores per a la concessió d'ajudes a ajuntaments per a l'execució d'actuacions previstes en els plans d'Acció per al Clima i l'Energia Sostenible (PACES)  
  
Primera. Objecte de l'ajuda  
1. L'objecte és subvencionar:  
a) L'elaboració, l'actualització i els informes de seguiment dels plans d'Acció per al Clima i l'Energia Sostenible (PACES) dels ajuntaments de la Comunitat Valenciana, la finalitat dels quals siga la mitigació del canvi climàtic mitjançant accions que contribuïsquen a la reducció de les emissions de CO i d'altres gasos d'efecte d'hivernacle, a l'augment de la resiliència del territori i de la societat als impactes del canvi climàtic i a l'alleujament de la pobresa energètica.  
b) L'execució de les actuacions incloses en els PACES dels ajuntaments de la Comunitat Valenciana, mitjançant obres, instal·lacions i adquisició d'equips, que contribuïsquen a la reducció de les emissions GEH o a la seua absorció i compensació, així com a l'adaptació a l'efecte del canvi climàtic.  
2. La concessió de les subvencions s'ha de dur a terme mitjançant el procediment de concurrència competitiva al qual es referixen l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 22 de la Llei 38/2003, de 17 de novembre, general de subvencions.  
3. D'acord amb el que s'establix en l'article 166 c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les condicions per a la concessió de la subvenció es determinaran en les convocatòries corresponents, d'acord amb el que es disposa en estes bases, i tindran com a objecte les actuacions indicades en l'apartat 1 d'este article, conjuntament o individualment, amb la limitació d'un màxim de quatre en el cas de les actuacions a què es referix l'apartat 1.b.  
  
Segona. Entitats beneficiàries i requisits  
1. Seran entitats beneficiàries d'estes ajudes els ajuntaments de la Comunitat Valenciana.  
2. Per a accedir a la condició d'entitats beneficiàries, els municipis sol·licitants han de complir els requisits següents:  
a) Estar adherits al Pacte europeu de les alcaldies per al clima i l'energia i tindre aprovat, per l'òrgan competent de l'ajuntament, un pla d'acció per al clima i l'energia sostenible (PACES), que haurà d'estar visible al públic en el perfil del firmant del lloc web del Pacte de les alcaldies. No es considerarà complit este requisit pels municipis que només disposen d'un pla d'acció d'energia sostenible (PAES).  
  
Els municipis que no tinguen aprovat un PACES i sol·liciten l'ajuda per a l'elaboració d'este, han de tindre aprovat, per l'òrgan competent, l'acord d'inici del procés corresponent.  
b) Tindre aprovat i en vigor un pla d'igualtat, de conformitat amb el que establix la disposició addicional sèptima del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic (TREBEP). Les convocatòries regulades per esta orde podran establir l'obligatorietat de presentació del pla esmentat com a document que cal annexar a la sol·licitud de l'ajuda.  
  
c) Trobar-se al corrent en el compliment de les obligacions tributàries i amb la Seguretat Social, així com en el pagament d'obligacions per reintegrament de subvencions públiques. Este requisit podrà acreditar-se mitjançant declaració responsable o presentant les certificacions corresponents en cas que l'administració actuant no n'autoritze la consulta o expresse oposició.  
d) No podran obtindre la condició d'entitat beneficiària de les ajudes regulades en esta orde les que concórreguen en alguna de les circumstàncies que recull l'article 13.2 i 13.3 de la Llei 38/2003, de 17 de novembre, general de subvencions. Este requisit s'acreditarà amb una declaració responsable.  
e) Disposar de capacitat econòmica, financera i operativa suficient per a garantir l'execució de l'operació proposada, la qual cosa s'acreditarà mitjançant un certificat de la persona titular de la secretaria de l'entitat local.  
f) Estar al corrent en el compliment de l'obligació de rendició dels comptes anuals a la Sindicatura de Comptes. Este requisit s'entendrà complit si l'entitat local figura en el certificat que publica mensualment l'organisme esmentat en la seua pàgina web.  
  
Tercera. Obligacions de les entitats beneficiàries  
Sense perjuí de les obligacions previstes a tots els efectes en l'article 14 de la Llei 38/2003, de 17 de novembre, general de subvencions, les entitats beneficiàries queden subjectes a les obligacions següents de caràcter general:  
a) Complir la finalitat i executar l'actuació seleccionada en els termes i les condicions establits en la resolució de concessió.  
b) Justificar, dins del termini i en la forma escaient, davant de l'òrgan concedent, el compliment dels requisits i condicions, així com l'aplicació efectiva dels fons a la finalitat per a la qual es van aprovar.  
c) Sotmetre's a les actuacions de comprovació, que haja d'efectuar l'òrgan concedent, així com qualssevol altres de comprovació i control financer que puguen dur a terme els òrgans de control competents, per a la qual cosa hi han d'aportar tota la informació que es requerisca en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Esta comunicació s'ha d'efectuar tan prompte com es conega, i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, durant un termini de tres anys.  
f) En qualsevol acció de promoció i divulgació relacionada amb l'objecte d'estes ajudes, s'ha de fer constar expressament el cofinançament de la Generalitat Valenciana.  
  
Quarta. Despeses subvencionables  
1. Seran subvencionables:  
- Despeses per a l'elaboració o actualització dels plans d'Acció per al Clima i l'Energia Sostenible (PACES), i dels informes i projectes de les actuacions objecte de subvenció.  
- Despeses d'execució dels projectes objecte de subvenció, incloent-hi obres, adquisició i col·locació d'equipament, abalisament, senyalització, jardineria i tancament.  
- Despeses de publicitat i divulgació, incloent-hi materials gràfics tant en format físic com digital.  
A este efecte, es considerarà que la despesa s'ha executat quan s'haja dut a terme l'activitat subvencionada que origina la despesa i quan esta haja sigut efectivament pagada dins del termini d'execució establit.  
2. No seran subvencionables:  
- Despeses de protecció, conservació, tala, trasplantament i poda de l'arbratge urbà ni despeses de neteja i reposició d'arbratge afectat per esdeveniments meteorològics.  
- Despeses de lloguer d'espais, costos i despeses corrents i del personal de l'entitat adjudicatària, les despeses financeres, els tributs, a excepció de l'Impost sobre el Valor Afegit que no siga susceptible de recuperació o compensació, l'adquisició de béns o realització de despeses que no siguen estrictament necessàries per al desenvolupament del projecte subvencionat, així com aquelles que puguen ser afectades a un ús particular de l'entitat beneficiària diferent de la finalitat de la subvenció.  
  
3. L'execució de l'actuació subvencionable podrà haver-se iniciat, i si és el cas conclòs, per l'entitat beneficiària amb una antelació a la data de la convocatòria de:  
- 24 mesos, en el cas d'execució de les actuacions de mitigació i adaptació contingudes en el PACES.  
- 12 mesos, per a l'elaboració o actualització del PACES i, si és el cas, els informes de seguiment.  
  
Quinta. Subcontractació  
1. S'autoritza expressament la subcontractació fins al 100% de l'activitat subvencionada en els termes i límits que establixen l'article 29 de la Llei 38/2003, de 17 de novembre, general de subvencions, i l'article 68 del Reglament de desenvolupament de la llei esmentada, aprovat pel Reial decret 887/2006, de 21 de juliol.  
2. No pot concertar-se per l'entitat beneficiària l'execució total o parcial de les activitats subvencionades en els supòsits que establix l'article 29.7 de la Llei 38/2003, de 17 de novembre, general de subvencions, així com el reglament de desenvolupament de la llei esmentada.  
  
3. Quan l'entitat beneficiària, en els termes de l'esmentat article 29, subcontracte amb terceres persones, haurà d'exigir a estes que es comprometen per escrit a respectar la normativa ambiental i social, així com els compromisos socials, de transparència, ètics i ambientals assumits per esta entitat, segons disposa l'article 21.2 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
  
Sexta. Import subvencionable i finançament  
1. L'import màxim de la subvenció podrà cobrir, amb caràcter general i sense perjuí del que es disposa en el punt 5, fins al 80 % de les despeses subvencionables assumides per l'entitat beneficiària, i no podrà ser superior a:  
- 100.000,00 € per a l'execució d'actuacions de mitigació i adaptació contingudes en el PACES.  
- 8.000,00 € per a l'elaboració o actualització dels PACES i informes de seguiment.  
2. La quantia individualitzada de la subvenció que s'haja de concedir es realitzarà mitjançant el repartiment de l'import global màxim previst en la convocatòria corresponent, aplicant els percentatges fixats en esta base entre les entitats sol·licitants que complisquen els requisits establits, ordenades les sol·licituds en funció de la puntuació obtinguda conforme als criteris de valoració indicats en la convocatòria i condicionada a la disponibilitat pressupostària d'esta.  
3. Les ajudes previstes en estes bases reguladores es concedixen amb càrrec als pressupostos de la Generalitat Valenciana. Les convocatòries fixaran la quantia total màxima destinada a les subvencions convocades, els crèdits pressupostaris als quals s'imputa i, si és el cas, l'import pluriennal.  
4. L'import de la despesa autoritzada pot ser incrementat, prèviament a la resolució de les sol·licituds presentades, per l'òrgan que tinga atribuïda la competència per raó de la quantia de la modificació, sense que això done lloc a una nova convocatòria. L'efectivitat de la quantia addicional queda condicionada a la declaració de disponibilitat del crèdit en un moment anterior a la resolució de la concessió de les subvencions. Tot això es portarà a efecte de conformitat amb el que establix l'article 58 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i en el Decret 77/2019, de 7 de juny, del Consell, de regulació del procediment de gestió de la Generalitat.  
  
5. En el cas dels municipis en risc de despoblació que formen part de l'Agenda Avant de la Generalitat Valenciana, l'import màxim de la subvenció podrà cobrir fins al 100 % de les despeses subvencionables assumides per l'entitat beneficiària i no podrà ser superior al que s'indica en el punt 1.  
  
Sèptima. Presentació de sol·licituds i documentació  
1. Les sol·licituds d'ajuda s'han de presentar en el termini que s'establisca en la convocatòria corresponent, a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana, i s'han de dirigir a la persona titular de la direcció general competent en matèria de canvi climàtic.  
2. De conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques, la presentació de les sol·licituds i la documentació complementària es realitzarà exclusivament de manera telemàtica, a través del formulari inclòs en la seu electrònica de la Generalitat Valenciana. Els documents originals hauran de ser digitalitzats i presentats juntament amb la sol·licitud com a arxius annexos a esta.  
3. Les sol·licituds d'ajuda s'han d'acompanyar de la documentació que es determine en la convocatòria corresponent.  
4. Només es podrà fer una sol·licitud per cada una de les opcions a què es referix la base primera, per convocatòria. En cas de presentar-ne més d'una, només es tindrà en compte la que es presente en últim lloc.  
  
  
  
Octava. Instrucció  
1. La instrucció del procediment correspondrà al servici competent en matèria de canvi climàtic, adscrit a la Direcció General de Qualitat i Educació Ambiental, que analitzarà les sol·licituds i la documentació presentada, i avaluarà, en cada cas, la concurrència dels requisits exigits.  
  
2. Si la sol·licitud presentada no complira els requisits exigits o no s'acompanyara dels documents preceptius, l'òrgan instructor requerirà a la persona interessada que, en el termini de 10 dies, esmene la falta o aporte els documents preceptius amb la indicació que si no ho fa així perdrà el dret a la seua petició, amb la resolució prèvia d'arxiu, que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. L'òrgan instructor realitzarà d'ofici totes les actuacions que estime necessàries per a la determinació, el coneixement i la comprovació de les dades aportades per l'entitat sol·licitant, en la valoració del compliment dels requisits exigits en l'obtenció de la condició d'entitat beneficiària, en virtut dels quals s'ha de pronunciar la resolució, i emetrà un informe sobre els projectes que elevarà a la comissió de valoració.  
  
  
Novena. Valoració  
1. Les sol·licituds seran valorades per una comissió de valoració. Este òrgan col·legiat estarà compost per la persona titular del servici competent en matèria de canvi climàtic, que ostentarà la presidència, i dos persones de perfil tècnic de la direcció general amb competències en canvi climàtic, i es procurarà que la seua composició siga equilibrada entre persones dels dos gèneres.  
2. Conclòs el procés d'avaluació, la comissió de valoració emetrà una proposta de concessió en la qual es concrete el resultat de l'avaluació efectuada. La proposta contindrà la llista de sol·licituds a les quals es proposa concedir la subvenció, ordenada per la puntuació obtinguda de major a menor, fins a esgotar l'import global màxim de cada convocatòria. S'indicarà la despesa elegible, la quantia de l'ajuda concedida i la motivació, si és el cas, de les despeses no acceptades. Així mateix, inclourà la llista de les sol·licituds que formen part de la llista de reserva, degudament prioritzada en funció de la puntuació obtinguda, que estarà formada per aquelles sol·licituds que no puguen ser concedides per insuficiència de la consignació pressupostària. També hi figurarà la llista de sol·licituds que es proposa denegar, motivada degudament.  
  
  
Desena. Criteris de valoració  
1. Les sol·licituds es puntuaran segons els criteris de valoració, fins a un màxim de 100 punts. No es consideraran com a subvencionables sol·licituds que hagen obtingut menys de 40 punts.  
2. Amb la limitació de puntuació màxima indicada més amunt, els criteris de valoració seran els següents:  
A) Elaboració o actualització dels plans d'Acció per al Clima i l'Energia Sostenible (PACES), i informes de seguiment:  
a) Elaboració de PACES  
Per població del municipi:  
- menys de 20.000 habitants: 55 punts  
- de 20.000 fins a 50.000 habitants: 45 punts  
- més de 50.000 habitants: 25 punts  
Tindre inclosa la clàusula de responsabilitat social en els plecs de contractació aprovats dins de l'últim any natural a la publicació de les bases de la convocatòria, prevista en l'article 24 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions: 5 punts  
Compromís de reducció de la petjada de carboni:  
 40 % i 50 % de reducció: 30 punts  
 50 % de reducció: 40 punts  
Per a la valoració del compromís de reducció, haurà d'indicar-se, en la documentació aportada, el càlcul numèric justificat del percentatge.  
  
b) Actualització de PACES ja aprovats:  
Més antiguitat del pla d'acció:  
- anterior a 2016: 35 punts  
- entre 2016 i 2021: 25 punts  
- posterior a 2021: 15 punts  
Tindre inclosa la clàusula de responsabilitat social en els plecs de contractació aprovats dins de l'últim any natural a la publicació de les bases de la convocatòria, prevista en l'article 24 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions: 5 punts  
Major grau d'execució de les accions incloses en el PACES  
 70 % executat: 30 punts  
 40 % i < 70 % executat: 20 punts  
 40 % executat: 10 punts  
Per a la justificació del grau d'execució de les accions incloses en el PACES, s'han de presentar els informes de seguiment.  
Compromís de reducció de la petjada de carboni:  
 40 % i 50 % de reducció: 20 punts  
 50 % de reducció: 30 punts  
Per a la valoració del compromís de reducció, ha d'indicar-se, en la documentació aportada, el càlcul numèric justificat del percentatge.  
  
c) Elaboració de l'informe de seguiment PACES  
Per població del municipi:  
- menys de 20.000 habitants: 55 punts  
- de 20.000 fins a 50.000 habitants: 45 punts  
- més de 50.000 habitants: 25 punts  
Tindre inclosa la clàusula de responsabilitat social en els plecs de contractació aprovats dins de l'últim any natural a la publicació de les bases de la convocatòria, prevista en l'article 24 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions:5 punts  
Més antiguitat del pla d'acció:  
- anterior a 2016: 40 punts  
- entre 2016 i 2021: 30 punts  
- posterior a 2021: 20 punts  
L'antiguitat es valorarà en funció de la data d'elaboració del PACES o d'actualització en els casos que se n'haja realitzat una.  
B) Execució dels projectes i actuacions incloses en els PACES:  
  
• Viabilitat tècnica del projecte i la seua adequació a les intervencions del PACES: 50 punts.  
Es valorarà que la documentació incloga, almenys:  
- Una memòria o, si és el cas, un projecte que descriga la inversió que s'ha d'executar i la seua finalitat, el calendari previst de l'execució realitzable (inclosa la redacció de projecte i la licitació) i adaptat als temps que marque la convocatòria, el pressupost del cost total amb desglossament de partides i conceptes de despeses i la descripció gràfica de l'actuació que indique la situació, l'emplaçament, la distribució dels elements d'esta, així com tots aquells plànols que siguen més adequats en funció de la tipologia d'actuació que es vol realitzar.  
- Les actuacions presentades que ja hagueren sigut objecte de concessió d'ajuda en la convocatòria de l'any anterior i no es van executar o es va renunciar a la subvenció després de la publicació de la resolució de concessió, tindran una penalització de 5 punts en este apartat.  
• Eficàcia de l'actuació en la lluita contra el canvi climàtic mitjançant quantificació de la reducció de la petjada de carboni o, si és el cas, de la reducció de les amenaces climàtiques: 15 punts.  
Per a la valoració de l'eficàcia haurà d'aportar-se el càlcul justificatiu de la quantificació de la reducció de la petjada de carboni o de la reducció de les amenaces climàtiques en la memòria o projecte de l'actuació que es presente.  
• Cofinançament del cost del projecte per damunt del mínim establit: fins a 10 punts en funció de la quantitat que supere el mínim finançable.  
• Actuacions de mitigació o adaptació que contribuïsquen en 2 o més mesures de les que s'indiquen en PACES: 10 punts.  
• Actuacions que augmenten els repositoris de carboni: 10 punts.  
• Tindre inclosa la clàusula de responsabilitat social en els plecs de contractació aprovats dins de l'últim any natural a la publicació de les bases de la convocatòria, prevista en l'article 24 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions: 5 punts.  
3. En cas d'igualtat en la puntuació obtinguda entre dos o més sol·licituds, tindrà preferència l'entitat local que, en el moment de sol·licitar l'ajuda, acredite que té en la seua plantilla un nombre de persones amb discapacitat igual o superior al 2 % amb anterioritat a la publicació de la norma per la qual es regulen les ajudes. Esta preferència serà aplicable en qualsevol de les situacions següents:  
a) Entitats que tinguen menys de 50 persones treballadores i que, sense tindre l'obligació legal de contractar persones amb discapacitat, acrediten tindre'n en la plantilla.  
b) Entitats que tinguen 50 o més treballadores i treballadors i que, amb l'obligació legal prevista en l'article 3 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, acrediten tindre en la seua plantilla un percentatge superior de persones discapacitades que el que preveja la legislació vigent.  
  
4. En cas de persistir l'empat, tindran preferència aquelles entitats locals que tinguen, en el seu programa d'ocupació per a la contractació de persones desocupades menors de 30 anys i en el seu programa mixt d'ocupació-formació, dins del termini de presentació de sol·licituds, un nombre més gran de persones adolescents i jóvens que es troben, o s'hagen trobat, en situació de guarda o tutela per la Generalitat, provinents d'institucions de protecció de la infància i l'adolescència o del sistema d'atenció socioeducativa de persones menors d'edat en conflicte amb la llei.  
5. L'acreditació dels criteris de desempat es realitzarà mitjançant declaració responsable de l'entitat sol·licitant, sense perjuí de les facultats de la Generalitat de comprovar la validesa d'esta declaració en qualsevol moment, de manera que l'efectivitat de l'ajuda queda condicionada al compliment del que es preveu en la declaració responsable.  
6. En últim terme, se seguirà l'orde de presentació de les sol·licituds. A este efecte, es considerarà com a data de presentació de la sol·licitud aquella en la qual es trobe completa; per tant, en cas de requerir una millora de la sol·licitud o la seua esmena, es prendrà com a data de presentació aquella en la qual haja sigut realitzada.  
7. La dada referent al nombre d'habitants del municipi s'extraurà del web de l'Institut Nacional d'Estadística (www.ine.es), segons les xifres resultants del padró municipal en data 1 de gener de l'any anterior a la convocatòria.  
  
Onzena. Resolució de concessió  
1. L'òrgan instructor, a la vista de l'expedient i de l'informe de l'òrgan col·legiat, procedirà a elevar la proposta de resolució, que haurà d'expressar la relació de sol·licitants per als quals es proposa la concessió de la subvenció i la quantia d'esta, especificant-ne l'avaluació i els criteris de valoració seguits per a efectuar-la.  
2. Solament en cas que figuren en el procediment altres fets o altres al·legacions i proves diferents de les adduïdes per les persones interessades es formularà proposta de resolució provisional, degudament motivada, que haurà de notificar-se a estes en la forma que establisca la convocatòria, i es concedirà un termini de 10 dies per a presentar al·legacions.  
3. La concessió de la subvenció s'efectuarà per resolució de la persona titular de la direcció general amb competències en matèria de canvi climàtic, per delegació de la persona titular de la conselleria a la qual estiga adscrita esta direcció general, i es publicarà en el Diari Oficial de la Generalitat Valenciana.  
4. El termini màxim de resolució i notificació serà de sis mesos des de la publicació de la convocatòria; una vegada vençut el termini sense haver-se notificat resolució expressa, la persona sol·licitant podrà entendre desestimada la sol·licitud. Totes les notificacions s'han d'efectuar per mitjans electrònics, d'acord amb el que preveu l'article 40 de la Llei 39/2015, d'1 d'octubre, del procediment administratiu comú de les administracions públiques.  
5. La resolució de concessió esgota la via administrativa i, contra esta, es podrà interposar un recurs potestatiu de reposició en el termini d'un mes a comptar des de l'endemà de la seua notificació o bé directament un recurs contenciós administratiu, en el termini de dos mesos a comptar des de l'endemà de la seua notificació, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
Dotzena. Compatibilitat d'ajudes  
La subvenció serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que el seu import, considerat aïlladament o en concurrència amb altres subvencions, ajudes, ingressos o recursos, no supere el cost de l'actuació subvencionada.  
  
Tretzena. Termini d'execució de les actuacions  
Les actuacions han d'executar-se en el termini que s'establisca en la convocatòria, que, en tot cas, no podrà ser superior a 24 mesos des de la data de resolució de concessió de l'ajuda, per les activitats i conceptes subvencionables d'esta orde. De manera extraordinària i justificada, l'execució podrà ampliar-se fins a dos mesos amb la sol·licitud prèvia a l'òrgan competent.  
  
Catorzena. Justificació i control de les actuacions  
1. Les entitats beneficiàries de l'ajuda per les activitats i conceptes subvencionables d'esta orde hauran de justificar l'execució d'estes mitjançant la presentació a la direcció general amb competències en canvi climàtic, de manera telemàtica, d'acord amb el model establit en la seu electrònica de la Generalitat Valenciana, de la documentació següent:  
  
a) Una memòria de la inversió executada, justificativa del compliment de les condicions imposades en la concessió de la subvenció, amb la indicació de les activitats dutes a terme i els resultats obtinguts.  
  
b) Una memòria econòmica justificativa del cost del projecte executat, amb una relació de les factures i certificacions, per concepte de despesa, amb identificació de la persona creditora, de document, l'import, la data d'emissió i la data de pagament. Les despeses efectuades pels ajuntaments beneficiaris s'hauran de justificar mitjançant factures i documents de pagament, o documents de valor probatori equivalent, d'acord amb la normativa aplicable.  
c) Compromís, adoptat per l'òrgan competent de l'entitat local, que, durant els 5 anys següents a la data de pagament final, es mantindrà l'adhesió al Pacte d'alcaldies pel clima i l'energia, i no es realitzarà cap modificació que afecte els resultats de les actuacions per a la reducció d'emissions, absorció o compensació de CO o la naturalesa o les condicions de les actuacions subvencionades, llevat que la modificació comporte una millora en la mitigació d'emissions, absorció o compensació de CO o adaptació al canvi climàtic del municipi.  
  
d) Una certificació per part de la persona funcionària de l'Administració local amb habilitació de caràcter nacional que acredite:  
- Que les despeses especificades en la memòria econòmica responen de manera indubtable a la naturalesa de l'activitat subvencionada, que són estrictament necessàries i han sigut efectivament efectuades i pagades.  
- Que s'ha complit la normativa actual en matèria de contractació i ha sigut publicitada i executada com marca la llei de contractes del sector públic en vigor.  
- Que la inversió no ha sigut finançada de manera irregular per fonts nacionals o comunitàries diferents.  
- Que l'entitat es troba al corrent en el compliment de les obligacions per reintegrament de subvencions que, si és el cas, se li hagueren exigit, de conformitat amb el que determina l'article 34.5 de la Llei 38/2003, de 17 de novembre, general de subvencions.  
2. El termini màxim per a presentar la justificació de l'actuació executada s'establirà en la convocatòria corresponent.  
3. En obres que exigisquen projecte tècnic caldrà un informe de l'oficina de supervisió de projectes o del personal tècnic de l'Administració designat per esta, segons el que s'establix en l'article 164, apartat h, de la Llei 1/2015, de 6 de febrer, d'hisenda pública, del sector públic instrumental i de subvencions.  
4. En qualsevol moment, els servicis tècnics de la direcció general amb competències en canvi climàtic podran realitzar les inspeccions tècniques oportunes i requerir la documentació que permeta comprovar el compliment de les condicions exigides en la concessió de la subvenció.  
5. A més del sotmetiment a qualsevol actuació de comprovació i control financer que corresponga a la intervenció general, l'òrgan concedent de les ajudes comprovarà el compliment de les condicions de concessió de la subvenció en els termes establits en el pla de control aprovat amb caràcter previ a la seua execució i en este haurà de constar, com a mínim, la informació següent:  
a) Tipus de control que s'efectuarà sobre la línia: administratius a posteriori.  
b) Criteris de selecció de la mostra: aleatoris.  
c) Percentatge mínim d'ajudes que caldrà controlar: 40 %.  
6. Així mateix, i a l'empara dels articles 22 i 23 del Decret 118/2022, el pla de control haurà de comprendre expressament, dins de les actuacions de comprovació material i com a part del control de qualitat, la verificació del compliment de la normativa social i ambiental, dels compromisos de transparència, ètics, socials i ambientals que s'hagen establit i dels compromisos assumits per l'entitat beneficiària.  
  
  
Quinzena. Pagament  
1. Per a presentar la sol·licitud de pagament de la subvenció i la documentació corresponent, enumerada en la base catorzena, cal utilitzar el model i els formularis adjunts habilitats en la seu electrònica de la Generalitat.  
2. El pagament de les subvencions concedides s'ha de realitzar de la manera següent:  
a) En cas que la convocatòria d'ajudes establisca una única anualitat, l'import subvencionat, s'abonarà després de la presentació i verificació de la documentació justificativa.  
b) Si la convocatòria d'ajudes establira més d'una anualitat, s'abonarà una primera bestreta de pagament del 25 % de l'import subvencionat, una vegada resolta l'ajuda. No s'exigirà garantia prèvia, però prèviament al pagament haurà de constar l'acceptació expressa de la subvenció pel beneficiari o beneficiària.  
La resta de l'import subvencionat s'abonarà després de la presentació i verificació de la documentació justificativa. Els pagaments s'efectuen si, a més, s'ha justificat l'import corresponent al primer pagament anticipat.  
3. A la vista de la documentació presentada en l'informe justificatiu final, l'òrgan instructor ha de certificar la part de l'actuació realment duta a terme, i especificar l'import de la subvenció abonable d'acord amb el percentatge d'ajuda atorgat.  
4. No podrà realitzar-se el pagament de les ajudes mentres que l'entitat beneficiària no es trobe al corrent en el compliment de les obligacions tributàries amb l'Administració, estatal i autonòmica, i amb la Seguretat Social, o mantinga deutes per resolució de procedència de reintegrament o no estiga al corrent en el compliment de l'obligació de rendició dels comptes anuals davant de la Sindicatura de Comptes, de conformitat amb el que es disposa en l'article 199, punts 4 i 5, de la Llei 8/2010, de 23 de juny, de la Generalitat Valenciana, de règim local de la Comunitat Valenciana, respecte a l'acreditació d'esta obligació.  
  
Setzena. Modificació de la resolució de concessió  
1. Les condicions inicials de la resolució de concessió podran ser modificades parcialment sempre que els canvis no afecten els objectius perseguits amb l'ajuda, els aspectes fonamentals de les actuacions proposades, la valoració per la qual han sigut seleccionats i no suposen un increment de l'ajuda inicialment assignada.  
2. La modificació l'ha de sol·licitar l'entitat local beneficiària com a màxim tres mesos abans de la finalització del termini per a la realització de l'actuació objecte de l'ajuda, i l'ha de resoldre l'òrgan concedent, en el termini màxim d'un mes des de la data de presentació de la sol·licitud de modificació. Transcorregut el termini sense haver-se notificat resolució expressa, es podrà tindre per desestimada la modificació sol·licitada.  
  
3. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, pot donar lloc a la modificació de la resolució de concessió de les ajudes regulades per esta orde.  
  
  
  
  
Dessetena. Reintegrament o pèrdua del dret al cobrament de la subvenció  
1. En els supòsits que preveu l'article 37 de la Llei 38/2003, de 17 de novembre, general de subvencions, l'incompliment de les obligacions pot donar lloc, amb tràmit previ d'audiència, al reintegrament o a la pèrdua de dret al cobrament, total o parcial, de l'ajuda concedida, sense perjuí d'altres responsabilitats en les quals puga incórrer-se, conforme al procediment legalment establit.  
2. El reintegrament total de les quantitats percebudes o pèrdua del dret al cobrament total de l'ajuda concedida es produïx a conseqüència dels incompliments següents:  
a) Falsejament de les condicions o requisits exigits, o ocultació dels que haurien sigut causa de la denegació.  
b) Incompliment total de l'objectiu que justifica la concessió de la subvenció.  
c) Negativa, resistència o obstrucció a les actuacions de comprovació i control financer de l'Administració.  
3. Els altres incompliments d'obligacions recollides en esta orde poden donar lloc a reintegraments parcials o declaracions de pèrdua del dret al cobrament parcial, respectant el principi de proporcionalitat d'acord amb la naturalesa, causes de l'incompliment i la seua incidència en l'objecte de la subvenció, així com a la intencionalitat, reiteració i reincidència. I, en tot cas, la valoració desfavorable o, fruit d'inspeccions o controls, la detecció provada d'incompliments en l'execució de les activitats regulades per esta orde comportarà la reducció de l'ajuda, d'acord amb el que s'establix en la Llei 38/2003, de 17 de novembre, general de subvencions.  
4. L'incompliment de la normativa ambiental i social, i dels compromisos ambientals, de transparència, socials i ètics establits i assumits per l'entitat beneficiària i dels establits en la subcontractació amb tercera persona, constituirà causa de reintegrament de la subvenció, de conformitat amb l'article 37.1.f de la Llei 38/2003, de 17 de novembre, general de subvencions; de la mateixa manera, quan s'haguera incorregut en resistència, obstrucció, excusa o negativa a les actuacions de comprovació i inspecció. Estos incompliments constituiran causa suficient per a la pèrdua del dret al cobrament de la subvenció, en els termes de l'article 34.3, paràgraf segon, de la Llei 38/2003, de 17 de novembre, general de subvencions.  
5. Les entitats beneficiàries de les ajudes queden sotmeses al règim d'infraccions i sancions establides en el títol IV de la Llei 38/2003, de 17 de novembre, general de subvencions.  
  
Dihuitena. Protecció de dades de caràcter personal  
1. La gestió de les ajudes que preveuen estes bases comporta el tractament de dades de caràcter personal, i cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
  
Denovena. Transparència, subministrament d'informació i dades obertes  
Sense perjuí de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
a) Fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l'activitat subvencionada.  
b) Subministrar a l'entitat concedent, amb requeriment previ, tota la informació que siga necessària perquè complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
València, 22 de febrer de 2024. La consellera de Medi Ambient, Aigua, Infraestructures i Territori: Salomé Pradas Ten.